​易曰:立天之道曰阴与阳，邵氏曰:立地之道刚柔尽之矣，故地理之要莫尚於刚柔。刚柔者言乎其体质也。天地之初固若洋沙之势，未有山川之可言也。既而风气相摩，水土相荡，则刚者屹而独存，柔者淘而渐去，於是乎山川形焉。山体刚而用柔，故高耸而凝定。水体柔而用刚，故卑下而流行。此又刚中有柔，柔中有刚也。邵氏以水为太柔，火为太刚，土为少柔，石为少刚，所谓地之四象也。水则人身之血，故为太柔。火则人身之气，故为太刚。土则人身之肉，故为少柔。石则人身之骨，故为少刚。合水火土石而为地，犹合血气肉骨而为人，近取诸身，远取诸物无二理也。若细推之，凡涸燥者皆刚，夷坦者皆柔。然涸燥之中有夷坦，夷坦之中有涸燥，则是刚中有柔，柔中有刚也。凡强急者皆刚，缓弱者皆柔。然强急之中有缓弱，缓弱之中有强急，则是柔中有刚，刚中有柔也。自此以往，尽推无穷，知者观之，思过半矣。作者按:事物内在之矛盾以刚柔论之，其理可通，"刚中有柔，柔中有刚"亦合逻辑。"合水火土石而为地"，其理则谬矣。盖以五行言之，则缺金木。有违《葬书》 "五土四备"之旨。以乘生气言之，地者，生气也。《葬书》云:"土为气之母，有土斯有气。气为水之母，有气斯有水"，故因更为"合五土和水斯为地"。